**Dramatik C**

**Undervisningsvejledning GUX**

Citater fra lærerplanen er anført i kursiv.

**1. Fagets rolle**

Ordet dramatik har ifølge Nudansk ordbog tre betydninger: a) det at udtrykke sig med stemme og bevægelser, dvs. at spille teater; b) noget der er forbundet med skuespil og teater, fx skuespildigtning og c) et rystende eller spændende hændelsesforløb. Alle tre betydninger indgår som elementer i udøvelsen af faget dramatik. Fagets selvopfattelse og rolle er imidlertid, som det fremgår af læreplanens formålsparagraf, mere omfattende end ordets leksikalske betydning.

*Dramatik beskæftiger sig med at skabe og forstå kunstneriske strukturer som spil og iscenesættelse og forstå de hensigter og intentioner, som ligger til grund. I faget arbejdes der med grønlandsk tradition og med teaterets virkemidler, herunder krop, stemme og mimik. Faget bidrager til, at eleverne forstår et globalt perspektiv på tværs af sprogbarrierer og landegrænser.*

Dramatik er både et skabende og fortolkende fag. Det betyder, at faget på en systematisk måde beskæftiger sig med at skabe og forstå dramatik og de hensigter og intentioner, der ligger bag. Det er fænomener, som formuleres eller er udtrykt i kunstneriske strukturer som tragedie, komedie, drama, farce, kabaret, og som spilles på teatre, gader, markedspladser, i kirker, skoler, forsamlingshuse og andre offentlige rum. Og det er fænomener, der kan øge elevernes forståelse for såvel den grønlandske som den globale kunst og kultur og deres forståelse af det globale perspektiv.

**2. Fagets formål**

**Viden og færdigheder**

*Eleverne skal have en sådan viden om og erfaring med dramatik, at de kan analysere, fortolke og vurdere teaterforestillinger og beslægtede udtryksformer. I tilknytning hertil skal eleverne have baggrund for at forstå legens, fantasiens, improvisationens og rollespillets betydning. I faget arbejdes der med træning, så eleverne udvikler deres stemme og sprog samt deres kropssprog, kropsudtryk og kropsbevidsthed.*

Der lægges vægt på elevernes færdigheder i at analysere og vurdere såvel processen som resultatet og på deres evne til at kombinere teori og dramatisk praksis på en reflekterende måde.

**Lærings- og arbejdskompetencer**

*Eleverne skal have baggrund for at udføre praktisk arbejde med dramatik og teater. Eleverne skal kunne tilegne sig boglig viden om fagets teoretiske og historiske forudsætninger.*

Elevernes selvstændige produktion, formidling og analyse af sceniske handlinger står centralt i faget. Faget arbejder på alle niveauer fra den enkelte øvelse til den komplekse forestilling med integration af praktik, analyse, teori og historie.

**Personlige og sociale kompetencer**

*Eleverne skal i samarbejde med andre kunne bruge teaterets virkemidler i konkrete situationer, herunder over for et publikum. Eleverne skal kunne arbejde med stemme og sprog, så de styrker deres muligheder for individuel og social udfoldelse og deres evne til nuanceret kommunikation og formidling. Faget skal bidrage til udvikling af elevernes selvstændighed, ansvarlighed og evne til at planlægge, og eleverne skal kunne udvise arbejdsdisciplin i samarbejdet med andre.*

I fremstillingen af forskellige sceniske produkter udvikles både elevernes samarbejdsevne og deres evne til at formidle et stof for et publikum. Således bliver eleverne i stand til både at rette blikket indad og se på deres egne samarbejdsevner og udad for at se på den virkning, deres sceniske fremstilling har på publikum.

**Kulturelle og samfundsmæssige kompetencer**

*Eleverne skal kunne anskue teaterproduktion i en historisk, samfundsmæssig og kulturel sammenhæng og vurdere egen placering og rolle i det grønlandske samfund og den øvrige verden.*

Formålsparagraffen betoner vigtigheden af relationerne i faget mellem grønlandsk og global kunst og kultur. Det kan øge elevernes forståelse af deres egen placering i en global sammenhæng, og nogle af teaterets virkemidler fx krop, stemme og mimik kan forstås på tværs af landegrænser.

**3. Læringsmål og indhold**

I dramatik styrkes elevernes studiekompetencer ved en vekselvirkning mellem praktisk arbejde og aflæsning af udtryk og gennem kobling af teori og praksis. Vejene, ad hvilke eleverne når de faglige mål, er mangfoldige, og der er stor frihed for den enkelte elev og det enkelte hold til at vælge og sammensætte forløbene

**3.1 Læringsmål**

*På det praktiske områder skal eleverne kunne:*

*a) Demonstrere viden om kropssprog, kropsudtryk og kropsbevidsthed.*

Eleverne skal selv kunne demonstrere forskellige former for kropssprog og –udtryk. De skal ligeledes kunne aflæse andres kropssprog og kropsudtryk.

*b) bruge stemmen og det talte sprog hensigtsmæssigt.*

En vigtig del af teatrets udtryksmidler er brugen af stemme og sprog. Eleven skal være i stand til at variere sin sprogbrug og stemmeføring efter omstændighederne, fra den enkleste øvelse til den komplekse forestilling, fra hvisken til råb. Sammen med kropsudtryk kan sprog og brugen af stemmen i en vis udstrækning forstås på tværs af landegrænser.

*c) udføre og deltage i fantasitræning, improvisation og rollespil.*

Det vil være naturligt i begyndelsen at lade eleverne vælge mellem enkle, overskuelige genrer som improvisation, reading og fortælleteater, enkle sociale spil som (live-)rollespil eller enkle iscenesættelser af konkrete tekster som digte, kortprosa og uddrag af skuespil. Ligesom man kan tage udgangspunkt i musik, fotos, tegneserier eller maleri.

*d) dramatisere tekst- eller billedmateriale.*

Hermed menes, at eleverne ud fra en fiktiv tekst, en medietekst, et foto eller andet billedmateriale kan læse nogle dramamuligheder og herudfra lave et rollespil, et kort teaterstykke eller anden dramatik.

*e)* *arbejde kreativt, innovativt og selvstændigt i samspil med andre så de kan skabe konkrete forestillinger for en defineret målgruppe og*

Eleverne skal træne deres samarbejdsevner i kreative processer, hvor de formår at holde koncentrationen og arbejde fokuseret og selvstændigt uden den store vejledning fra underviser med forestillinger for definerede målgrupper. Dette er en vigtig evne i forhold til arbejdet med eksamensprojektet, hvor eleverne i høj grad er selvkørerende.

*f) demonstrere viden om teaterarbejde, dvs. skuespillerteknik, scenografi, lyssætning, lydarbejde, sminkning, kostumer, rekvisitter.*

Det er et vilkår for faget, at der er meget stor forskel på de lokale forhold og det tekniske udstyr, som den enkelte skole råder over, ligesom der er forskel på, hvilken teaterteknisk kunnen den enkelte lærer er i besiddelse af. Der er derfor stor frihed med hensyn til, hvor man vil lægge fokus. Hvilke af teaterets tekniske virkemidler og hvilke teaterfunktioner, man vælger at anvende, må bero på elevernes og lærerens drøftelse af de konkrete muligheder og under hensyntagen til, at eleverne når de faglige mål. Det vil dog ikke være muligt at nå de faglige mål uden en vis spredning.

*På det teoretiske område skal eleven kunne:*

1. *forstå og anvende centrale begreber fra drama og teater.*

Det vil være nødvendigt at foretage valg, idet der er mange områder at hente begreberne fra.

Hvis eleverne vil arbejde med spillestil, er det vigtigt, at de får afprøvet og forstår nogle af begreberne i fx Brechts episke teater eller nogle af hans moderne fortolkeres metoder, fx Verfremdung og montage. Forståelsen vises også ved, at de i fotos, på video eller teater kan gøre iagttagelser over og vurdere iscenesættelser og skuespillere, der anvender en tilsvarende teknik. Hvis nogle af eleverne ønsker at arbejde med drama- og manuskriptskrivning, med iscenesættelsesprincipper (instruktion), med design af lys, lyd og scenografi; med kostumer, masker og sminkning, skal der på tilsvarende måde knyttes nogle elementære begreber til dette kunstneriske arbejde fx hentet fra bøger, tidsskrifter eller internettet.

1. *Fremdrage væsentlige sider af et dramas indhold og form (drama analyse)*

Det er vigtigt, at eleverne har redskaber til at kunne analysere såvel dramaets indhold som dets form. Her vil det være oplagt at trække på elevernes viden fra sprogfagenes analysemetoder og at samarbejde med disse fag.

1. *Give nogle bud på en teksts sceniske realisationsmuligheder i en given sammenhæng (realisationsanalyse)*

Her tænkes på, hvordan eleven kan anvende dramaets og teaterets teknikker i problemløsning og idéudvikling til formidling af en tekst, et billede eller andet materiale, ikke blot i form af spil fra scenen, men også i andre situationer, hvor de skal stå foran et ”publikum”.

1. *fremdrage væsentlige sider af en teaterforestilling og beskrive teatermediets egenart i forhold til andre medier (forestillingsanalyse*)

Med teatermediets egenart menes de særlige forhold, der gør sig gældende blandt andet ved spil fra en scene. I forbindelse med forestillingsanalysen kan en aflæsning og analyse af fx skulpturer, billeder, film, tv og videooptagelser indgå.

1. *sætte konkrete inuitiske og europæiske teaterproduktioner og –materialer ind i en større historisk, kulturel og teoretisk sammenhæng (perspektivering)*

En af forudsætningerne for, at eleverne kan honorere ovenstående mål, er, at de med begreber kan reflektere over og vurdere den skabende proces og produkt, som et spil eller et kunstnerisk udtryk er. I undervisningen kan læreren inddrage både inuitisk og verdensteater for at give eleverne øgede kompetencer til at kunne sætte materialer ind i en større historisk, kulturel og teoretisk sammenhæng. Grundet manglende materiale om den inuitiske teatertraditions er det svært at indhente relevant undervisningsmateriale, hvorfor det ikke ses som et krav, at man gennemgår hele denne teatertradition, men blot berør den.

**3.2 Kernestof**

Kernestoffet er:

1. *de grundlæggende principper for udvikling og realisering af en idé.*

Grundlæggende principper betyder her generelle og væsentlige forudsætninger eller regler, herunder den regel om, at ideer ikke på forhånd kan defineres i en kunstnerisk struktur, de skal konkretiseres og afprøves.

Eleverne har måske nogle ideer om at lave ”noget for børn” eller ”noget om miljø”. Det gælder derfor om at få dem til at formulere deres ideer i konkrete udtryk og fysiske handlinger som fx ord, bevægelse og tale, arrangement, scenografi og lyssætning, kostumer og masker. Hvis udtrykket ikke kommer af sig selv, må eleverne prøve sig frem, justere, eksperimentere og søge hjælp i fagets teknikker og metoder for, hvordan man fx opbygger en rolle, hvordan man skaber en spændingsopbygning, hvor langt et sekvensforløb med fordel kan være.

1. *arbejdet med 2 teaterhistoriske perioder*

Eleverne skal have indsigt i to teaterhistoriske perioder. En periode er i denne forbindelse et afrundet tidsrum med visse teatermæssige fællestræk. Der er stor frihed med hensyn til, hvor lang en periode, eleverne eller læreren kan vælge, og hvordan de vil lægge deres snit eller fokus. Eleverne bliver således bevidste om, at afgrænsninger i perioder beror på valg, og at det drejer sig om, at de får et overblik over og en indsigt i nogle tendenser og sammenhængende linjer i perioden.

Det er vigtigt, at eleverne arbejder både praktisk og teoretisk, således at det ikke bliver en ren intellektuel tilegnelse af teaterhistorien. Et samarbejde med fx historie vil kunne kvalificere elevernes periodeforståelse.

Et eksempel på teaterhistorisk periode kunne være Den sene Middelalder. Her kunne snittene være et arbejde med det profane og det religiøse drama og teater: Kirke- og torvespil, simultanscene, himmelport og helvedsgab. Fx kunne eleverne i grupper bearbejde og vise omløberfarcen ”Den utro hustru” eller helgenspillet ”Spillet om Hellige Hertug Knud”. Det er centralt dels, at eleverne får en viden om og erfaringer med, hvad den tids mennesker forestillede sig, og hvordan de udtrykte det, dels at de kan sætte det i relation til teaterformer i deres egen tid som karnevaler og de religiøse spil i Oberammergau og i flere katolske lande i Sydeuropa Latinamerika. Undervisningsmaterialer i form af fotos, billeder, musik og tekster er tilgængelige, både i trykte og elektroniske medier.

Et andet spor kunne være at se på de teaterstykker, som Silamut - gruppen, andre grønlandske teatergrupper og Tûkak Teateret i Fjaltring har opført og relatere dem til forskellige perioder.

1. *arbejdet med grundlæggende begreber, teknikker og metoder i arbejdet med fysiske udtryk, dialoger, improvisation og rollespil*

Læreren skal undervise i grundlæggende begreber, teknikker og metoder, der relaterer sig til dialog, improvisation og rollespil. Dette kunne fx være, at eleverne skal kunne de relevante begreber, teknikker og metoder inden for eksempelvis improvisation. Her kan man bruge Keith Johnstones begreber om motor, status mv. samt Marianne Miami Andersens ti grundregler inden for improvisation.

1. *arbejdet med de grundlæggende principper for at skabe et spil for eller med andre med eller uden tekst*

Det grundlæggende princip for at skabe et spil kan fx være den elementære regel, at ethvert spil skal have en opbygning, som tjener til at udtrykke det, eleverne har på hjerte. En spændingsopbygning som udtrykker temaet – hvad enten det drejer sig om en traditionel klimaks med et højdepunkt eller en faldende klimaks, som man kender fra fx absurd skuespil. I denne forbindelse kan man introducere eleverne for enkelte elementer fra fx Aristoteles’ poetik eller mere bredt improvisation med anvendelse af dramatisk spænding og sekvens.

**3.3 Supplerende stof**

*Det supplerende stof uddyber og perspektiverer kernestoffet og inddrager nye faglige områder, herunder i forbindelse med samarbejde med andre fag. Ligesom i kernestoffet skal der i det supplerende stof i videst muligt omfang perspektiveres til grønlandske og internationale forhold.*

Som det fremgår, vil det være hensigtsmæssigt at planlægge et samarbejde med andre fag eller faggrupper på flere områder, hvoraf nogle skal nævnes her: Skuespillerteknik med psykologi, rollespil med samfundsfag, teaterhistoriske perioder og dramateorier med historie, grønlandsk og andre sprogfag.

Det er helt op til den enkelte skole, det enkelte hold at vælge de samspil og det supplerende stof, som passer bedst ind i den lokale sammenhæng.

Dette krav kan være svært at leve op til, hvis man har et hold sammensat af flere årgange og klasser. Dette er noget, man kan være opmærksom på.

**4. Undervisningens tilrettelæggelse**

Det er vigtigt at bevidstgøre eleverne om den erfaring og den tavse viden, som de bringer med sig, således at de ressourcer, der er på holdet, kan indgå i en fælles planlægning af undervisningen, og således at den enkelte elevs specifikke faglige interesse kan tilgodeses.

**4.1 Didaktiske principper**

*A) Undervisningen skal tage udgangspunkt i elevernes faglige niveau og viden*

Elevernes forudsætninger vil være forskellige, da drama ikke er et obligatorisk fag i folkeskolen. Det betyder imidlertid ikke, at de slet ikke har faglige forudsætninger, idet mange har stiftet bekendtskab med dramatik i folkeskolen i grønlandsk, dansk og andre sprogfag. En anden forudsætning er de omrejsende børneteatre, som eleverne sikkert har mødt enten i daginstitution eller skole. Nogle har været i et etableret teater, men der vil også være mange, der aldrig har set et teaterstykke.

Alle elever vil imidlertid selv have et omfattende medieforbrug (film, video, computerspil, tv m.m.) og derigennem have en intuitiv forståelse af nogle af de regler og rammer, som gælder for komposition og strukturering af dramatik.

b) *Undervisningen tilrettelægges, så den i videst muligt omfang har karakter af en læringsdialog mellem lærer og elever*

Læreren skal kunne fungere både som igangsætter, inspirator, instruktør af øvelsesforløb og vejleder. Læreren afstikker sammen med eleverne konkrete rammer for de mål, der skal nås, for derefter gradvis at overlade mere og mere af styringen til eleverne. Man skal dog være opmærksom på, at nogle elever har behov for en kraftig stilladsering af undervisning, hvorfor det er individuelt fra hold til hold, hvor meget ansvar man kan overlade til eleverne.

*c) Undervisningen tilrettelægges, så der veksles mellem forskellige undervisningsformer*

Fagets didaktiske principper tjener til at ruste eleverne til at håndtere en kompleks og foranderlig virkelighed. Det betyder, at den enkelte elevs udvikling og evne til at samarbejde med andre, at løse konkrete opgaver og sætte dem i et større perspektiv er fokus for undervisningen. Det er dog vigtigt at understrege, at der

*I alle forløb er der en integration mellem det praktisk-eksperimenterende og teoretisk-analyserende arbejde.*

Hvis eleverne fx udelukkende fokuserer på det kunstneriske arbejde, er der fare for, at dramatik bliver et rent ”event-fag”, mens et ensidigt fokus på teori og historie uden oplevelsesmæssigt eller praksisbaseret udgangspunkt ligeledes vil ligge uden for fagets mål.

1. *Undervisningen tilrettelægges, så elevernes interesser og behov tilgodeses, så eleverne får mulighed for at opleve faget som spændende, relevant og vedkommende*

Elevernes motivation opstår i høj grad, fordi de kan gøre personligt relevante erkendelser i et trygt miljø, og fordi de oplever et socialt givende samspil i den skabende praksis med andre. Elevernes personlige interesser og behov kan tilgodeses ved, at de selv bestemmer, hvilke emner de har lyst til at arbejde med i øvelserne. Man kan med fordel løbende evaluere i sin undervisning, således både lærer og elever får en fornemmelse af, hvad de synes fungerer godt og knap så godt.

1. *Undervisningen tilrettelægges, så der både er faglig progression i de enkelte forløb og temaer såvel som progression i udviklingen af fagsprog og terminologi, så eleven gradvist opøves i mere selvstændige arbejdsformer og kompleks tænkning*

Progression består i en bevægelse fra enkle fællesøvelser, som introducerer teknik og metode, over uddybende individuelle øvelser og improvisationer med samarbejde og samspil til anvendelse på komplekst stof som skuespiltekster og forestillinger. Praksis og teori veksler bestandigt, således at al praksis følges op af samtaler og aflæsning af resultater – eller således at analyse fører til fornyet praksis.

*f) Undervisningen tilrettelægges, så der i videst muligt omfang perspektiveres til det omgivende samfund.*

Fagets didaktiske principper tjener til at ruste eleverne til at håndtere en kompleks og foranderlig virkelighed. Det betyder, at den enkelte elevs udvikling og evne til at samarbejde med andre, at løse konkrete opgaver og sætte dem i et større, samfundsmæssigt perspektiv er fokus for undervisningen.

**4.2 Arbejdsformer**

Projektarbejde i dramatik er primært produktorienteret, og ikke udelukkende problemorienteret, sådan som nogle måske har oplevet det i folkeskolen. Faserne i arbejdet er de samme, men i den fase, hvor problemorienteret projektarbejde skal lære eleverne at indkredse og afgrænse et problem, *lærer de i dramatik at produktudvikle og realisere en idé.*

Faget har store frihedsgrader for lærere og elever til at vælge, hvad de vil fordybe sig i, og hvilke arbejdsformer de vil anvende. Fælles opvarmning, gruppeøvelser, improvisation og samtaler om stoffet er centrale dele af introduktionsforløbet.

Efter en kort introduktionsfase, hvor eleverne bl.a. bliver bevidste om den betydning, som planlægningen har for et vellykket resultat, er *småprojekter en egnet arbejdsform i et fag, som beskæftiger sig med ensemblekunstens metoder.*

Fx kan eleverne vælge et kortere gruppearbejde, hvor lærerstyring veksler med elevernes selvstændige arbejde i mindre grupper, og hvor de lærer at arbejde selvstændigt med et par teaterelementer ad gangen, og hvor de forskellige grupper har valgt at arbejde med forskellige dramaturgiske elementer fx klimaks, spændingsopbygning, sekvens, som de så viser for hinanden og får respons på – evt. i matrixgrupper suppleret med korte lærer- og elevoplæg. Herefter kan man lave et miniprojekt, hvor fx en teaterhistorisk periode bliver behandlet praktisk og teoretisk. Efter endnu nogle forløb kan der lægges op til projektarbejdet og den afsluttende opsamling på årets arbejde.

Logbog:

*Der skal arbejdes med en logbog, som er knyttet til projektarbejdet, således at gruppens medlemmer deler ansvaret for, at logbogen føres*. *Logbogen skal være elektronisk og ligge på fagets konference el.lign. Logbogen er et styringsredskab for grupperne og et redskab for opsamlingen af refleksionerne.*

Og den giver læreren en mulighed for at følge med i arbejdet og vejlede alle grupper på en kvalificeret måde. Det er vigtigt, at grupperne fører logbogen, men arbejdet med at føre den må ikke få et omfang, som overstiger den tid, som bruges til det egentlige, kunstneriske arbejde.

Portfolio:

*Hver elev er ansvarlig for at der udarbejdes en procesportfolio, der løbende dokumenterer arbejdet med materialer, overvejelser over arbejdet, løbende evaluering af eget arbejde og af undervisningen. Hver elev redigerer sin procesportfolio med henblik på at udarbejde en præsentationsportfolio, som udgør en del af eksamensgrundlaget i faget. I præsentationsportfolioen vælges de bedste af årets arbejder dog således, at de dækker de væsentligste af de områder, eleven har arbejdet med. Præsentationsportfolioen skal indeholde det materiale, som er relevant for eksamensprojektet. Det skal fremgå, hvordan og på hvilken måde eleven har nået læringsmålene. Arbejdet med portfolio skal have en form og indebære et tidsforbrug, der er afpasset efter, at faget er et kunstnerisk fag uden skriftlig eksamen, men med en skriftlig dimension.*

Arbejdet falder i to dele og har to forskellige funktioner:

A. Procesportfolio

Den løbende dokumentation af arbejdet i form af materialer og overvejelser over arbejdet, løbende evaluering af eget arbejde og af undervisningen. Indsamling af disse materialer foregår fra første dag. Hver elev er ansvarlig for opbygning af egen portfolio. Det er en god idé, at eleverne 2–3 gange i løbet af årets undervisning drøfter portfoliens indhold med hinanden og læreren. Det kan fx ske i forbindelse med evaluering af eleverne.

B. Præsentationsportfolio

Portfolioen er i dramatik ikke udelukkende et skriftligt eller et sprogligt redskab, men kan sammenlignes med de mapper, som fx tekstforfattere, arkitekter eller fotomodeller udarbejder til brug ved jobsøgning. Masker, sceneskitser, scenografimodeller, stofprøver, rekvisitter mv. kan indgå på lige fod med elevens verbale refleksioner og selvvurderinger. I portfolioen kunne en elev fx skrive, hvilken funktion denne har haft i de forløb, som er valgt ud. Om eleven har stået på scenen, instrueret eller designet scenografien.

Forskellen på præsentationsportfolioen og procesportfolioen er, at i præsentationsportfolioen ligger kun det materiale tilbage, som kan være relevant i en eksamenssituation. Denne portfolio kan med fordel udarbejdes tæt på eksamen. Man vil kunne opleve, at der er meget stor forskel på, hvor omfangs- eller indholdsrigt elevernes portfolio er.

**It 4.3**

*It anvendes i forbindelse med informationssøgning, ved udarbejdelse af synopser og manuskripter, logbog og portfolio. It kan også anvendes ved digitale teknikker på scenografiområdet, herunder scenografiskitser, lys og lyd.*

Der er flere områder, hvor eleverne med fordel kan anvende it. Når det drejer sig om undervisningsmaterialer, er der ud over de deciderede vidensdatabaser, meget aktuelt stof at hente på teatrenes hjemmesider, fx undervisningsmaterialer, fotos og anmeldelser fra aktuelle forestillinger.

Som alle andre fag kan dramatik med udbytte anvende elektroniske konferencer i alle skriveprocesser fra den første brainstorming over udarbejdelsen af synopser og regulære manuskripter til arbejdet med logbog og portfolio. Eleverne kan endvidere drage nytte af at optage deres forestillinger på video for på den måde at kunne se egen præstation og evaluere samt reflektere herpå.

**4.4 Fagsprog**

*Undervisningen skal tilrettelægges således, at der arbejdes systematisk med udvikling af elevernes fagsprog og forståelse og anvendelse af fagets terminologi.*

Dramatikfaget stiller krav om et specifikt dramatikfagligt fagsprog og evnen til refleksion og kompleks tænkning. Læring kan på denne måde opfattes som en progressiv læringsproces, hvor det enkelte faglige begreb i undervisningen bygges oven på det foregående og danner en form for syntese med dette, hvorved der opstår en akkumuleret begrebsdannelse hos eleven. Dette betyder derfor, at undervisningen skal tilrettelægges med både en gradvis taksonomisk progression i de enkelte forløb såvel som med en systematisk og logisk progression i udviklingen af terminologi og fagsprog.

*Undervisningen skal tilrettelægges, så eleverne gradvis opnår en sikkerhed i forståelse og brug af før-faglige begreber.*

Der skal i undervisningen arbejdes systematisk og progressivt med at opbygge elevernes fortrolighed med før-faglige begreber (analyse, resumé, komposition, strukturering, artikulation, dialog, monolog, iscenesættelse m.v.). Læreren skal i sin undervisning være bevidst om, hvorvidt eleverne forstår betydningen af disse før-faglige begreber, før de benyttes på holdet.

**4.5 Samspil med andre fag**

*Undervisningen skal tilrettelægges, så der i perioder arbejdes tværfagligt og drages paralleller til andre fags vidensområder. I samspil med andre fag bruges de erfaringer, metoder og begreber, som er centrale i dramatikundervisningen.*

Dramatik er forpligtet på de generelle krav om samspil mellem fagene. Det kan realiseres ved spontane men planlagte samspil med bestemte fag. Nogle skoler har lettere ved at tilrettelægge tværfaglig undervisning end andre skoler, da nogle skoler har meget sammenbragte hold på tværs af årgange og klasser. Så vidt muligt skal læreren forsøge at tilgodese kravet om tværfagligt samarbejde. Dette kan ske, hvis skolen afholder musical, teaterforestillinger, revyer osv.

Dramatik kan samarbejde med alle fakulteter, idet dramatik anvender såvel innovative og kreative metoder som analytiske-historisk metode. Dramatik kan indgå i samarbejde med andre fag på flere måder:

a) Med en praktisk, produktiv dimension i forbindelse med projekter, hvor en del af samarbejdet indebærer, at eleverne skal lave en konkret præsentation eller et produkt.

b) I samarbejde omkring temadage, hvor det kan bidrage med både analytisk-historisk og med kreative og produktive metoder.

c) I et samspil med historie om de lange linjer fra antikken over middelalderen, renæssance, oplysningstid, moderne tid og frem til i dag.

d) I et samspil med grønlandsk, dansk, engelsk og andre sprogfag om metoder til forståelse og realisation af skuespil.

e) I et samspil filosofi og religion om ritualer og eksistens.

f) I et samspil med matematik og fysik om matematik og fysik om perspektivscenen*.*

Dramatik kan især bidrage til udvikling af personlige og sociale kompetencer som selvstændighed, ansvarlighed, evne til at planlægge og erfaringer med den arbejdsdisciplin, der kræves, når man skal arbejde sammen.

**5. Evaluering**

**5.1 Løbende evaluering**

*Evalueringen af undervisningen og eleverne finder sted efter afslutningen af hvert planlagt forløb. Hver elev skal bibringes en klar opfattelse af niveauet for og udviklingen i sit faglige standpunkt, herunder både svage og stærke sider. Elevens procesportfolio udgør en del af grundlaget for evalueringen. Eleverne evaluerer også gensidigt hinandens præstationer ved at give hinanden respons på en fremførelse. Projektarbejdet evalueres grundigt, både den praktiske del og de refleksioner, som grupperne har nedfældet i den fælles logbog.*

I de fleste tilfælde vil evalueringen foregå som en mundtlig drøftelse mellem lærer og elever, men et udfyldt evalueringsskema kan være et udmærket supplement. Fremførelsen og samtalerne er således en del af den løbende evaluering, men også portfolioen kan inddrages.

Det kan ske ved, at man to til tre gange i løbet af året drøfter indholdet i portfolioen med eleverne, enten som samtale med hele holdet eller med den enkelte elev.

Eleverne skal have en klar bevidsthed om, at de til prøven både er forpligtet på produktionen og på refleksionerne over den.

**5.2 Prøveformer**

*Der afholdes en mundtlig prøve, der består af to dele med en varighed på tilsammen ca. 30 minutter pr. eksaminand. Tiden fordeles med ca. 15 minutter pr. eksaminand til hver del.*

*Den første, praktiske del skal vise elevens evne til at udvikle og realisere en idé, baseret på eksamensprojektet jf. afsnit 4.2 og en faglig samtale mellem eksaminand(er) og eksaminator om projektarbejdet. Denne del af prøven består af en gruppevis eller individuel præsentation af (dele af) det afsluttende projekt. Gruppen kan bestå af op til fem eksaminander. Præsentationens varighed er fire til seks minutter gange antallet af gruppemedlemmer. Ved præsentationen kan eksaminanderne anvende enkelte hjælpere, hvis indsats skal fremstå klart for eksaminator og censor. Hjælperne deltager ikke i samtalen og bedømmes ikke ved prøven.*

*Den anden del af prøven er individuel, mundtlig og uden forberedelsestid. Ved begyndelsen af denne del af prøven trækker eksaminanden et spørgsmål inden for kernestoffet. Med udgangspunkt i spørgsmålet gennemføres en faglig samtale mellem eksaminand og eksaminator med inddragelse af eksaminandens portfolio. Det enkelte spørgsmål må anvendes højst tre gange på samme hold. For den enkelte eksaminand afholdes de to dele af prøven samme dag.*

*Eksaminator sender prøveplanen til censor en uge forud for prøvens afholdelse.*

For den første, praktiske del af prøven gælder det, at ikke alle eksaminander nødvendigvis står på scenen, men at nogle kan varetage andre funktioner. Man kan også forestille sig en gruppe, der har valgt at arbejde medet publikum – fx rollespil med børn eller liverollespil – og derfor formidler på en anden måde end den, man kender fra teaterets verden. I alle tilfælde er det den valgte fremførelse, der skal bedømmes, hvor præcist den kommunikerer til sit publikum, hvor komplekst eller svær den er og graden af gennemarbejdelsen. Der er afsat fire til seks minutter pr. elev.

*Gruppen kan bestå af op til fem eksaminander. Præsentationens varighed er fire til seks minutter gange antallet af gruppemedlemmer.*

Fylder gruppen ikke hele tiden ud, skal det indgå i den konkrete vurdering af eksaminanderne med en passende vægt, men det er ikke nødvendigvis uacceptabelt – det beror bl.a. på, hvilke kvaliteter og hvilken kompleksitet spillet i øvrigt har. Hvis en eksaminand har fungeret som fx instruktør – og ikke som performer eller skuespiller på scenen – kan gruppen argumentere for at vælge at forkorte præsentationen med en gange fire til seks minutter. Det skal i givet fald indgå i bedømmelsen, at der har været en fuldtidsinstruktør på præsentationen. Det samme gælder for scenograf og lyd- og lysdesigner.

*Ved præsentationen kan eksaminanderne anvende enkelte hjælpere, hvis indsats skal fremstå klart for eksaminator og censor. Hjælperne deltager ikke i samtalen og bedømmes ikke ved prøven.*

Man kunne forestille sig, at et stykke havde et antal statister på scenen. Disse statister skal fortrinsvis rekrutteres fra dramatikholdet, men i tilfælde af, at dets antal ikke er nok, er det muligt at bruge udefrakommende hjælpere.

Umiddelbart efter at have fremført stykket kan eksaminator og censor indlede en samtale med gruppen over gruppens valg af fx arrangement, scenografi, lyd- og lysdesign. Formålet med denne samtale er at afklare elevernes refleksive evner over egen produktion samt inddragelse af logbogen over selve projektet.

*Den anden del af prøven er individuel, mundtlig og uden forberedelsestid. Ved begyndelsen af denne del af prøven trækker eksaminanden et spørgsmål inden for kernestoffet. Med udgangspunkt i spørgsmålet gennemføres en faglig samtale mellem eksaminand og eksaminator med inddragelse af eksaminandens portfolio. Det enkelte spørgsmål må anvendes højst tre gange på samme hold. For den enkelte eksaminand afholdes de to dele af prøven samme dag.*

Ved anden del af prøven kommer eleverne ind enkeltvis og trækker et spørgsmål lavet af eksaminator indenfor kernestoffet. Eleven har ingen forberedelsestid, men er velkommen til at slå op i sin portfolio under valgte kernestof. Det skal dog siges, at eleven ikke må læse højt fra portfolio, men blot bruge den som noter. Hensigten er at give eksaminanden lejlighed til at underbygge og illustrere de metoder, begreber og teorier samt de mål og det indhold, der er genstand for eksaminationen.

Hvis præsentationsfolioen er mangelfuld eller næsten tom, tager spørgsmålet udgangspunkt i undervisningsbeskrivelsen og læreplanens faglige mål.

Spørgsmålene skal tage udgangspunkt i de forløb og teater- eller dramafunktioner, som den enkelte eksaminand har gennemført i løbet af undervisningen. Med fordel kan man inddele et spørgsmål i to underopgaver, hvor den første tager udgangspunkt i gennemgået teori eller periode og anden del tager udgangspunkt i elevens arbejde med det i undervisningen - gerne med konkrete eksempler.

Et eksempel kan være emnet ”Antikkens teater”. Opgaveformuleringen kunne lyde:

-Redegør for det antikke teater og dets udformning af scenen

-Forklar hvordan du selv har arbejdet med det ovenstående emne i undervisningen og kom med eksempler.

Ved denne prøveform får eleverne både vist, at de kan mestre de faglige termer og koble det på praksis. Jf. 3.1 om læringsmål i undervisningen.

Det er en erfaring, at eksaminander, der fx inddrager konkret, visuelt, relevant materiale, har lettere ved at forklare de elementer, begreber og teorier, som spørgsmålene drejer sig om.

*Eksaminator sender prøveplanen til censor forud for prøvens afholdelse*.

Det er god praksis, at eksaminator sender spørgsmålene til censor tre til fem hverdage før første prøvedag. Censor har ikke noget forhåndskendskab til indholdet i portfolioen.

Selvstuderende skal aflevere det, der svarer til en undervisningsbeskrivelse og en præsentationsfolio med deres overvejelser over det realiserede, sceniske eller dramagogiske projekt, de har været en del af samt deres faglige overvejelser over andre forløb, de har deltaget i. Skolen (vejleder) godkender undervisningsbeskrivelse, præsentationsportfolio og projekt, som skal danne grundlag for præsentationen til prøven.

**5.3 Bedømmelseskriterier**

*Bedømmelsen er en vurdering af, i hvilket omfang eksaminandens præstation lever op til læringsmålene.*

Læreplanen udpeger i forlængelse heraf nogle særlige aspekter, som eksaminator og censor skal lægge vægt på i bedømmelsen af, hvordan eleven indfrier de faglige mål under prøven.

Prøven er todelt, idet den falder i:

1. En forevisning af (dele) af det afsluttende projekt samt en faglig samtale om projektet.
2. Eleven skal besvare et spørgsmål uden forberedelsestid, som skal vise elevens kendskab til og forståelse af relevant scenekunstnerisk teori og historie.

*Ved den første, praktiske, del af prøven lægges der vægt på:*

1. *eksaminandens evne til at kommunikere til målgruppen*
2. *eksaminandens overblik og detaljerede forståelse af hele projektarbejdet*
3. *eksaminandens evne til under samtalen at udfolde nye sider af projektarbejdet*
4. *projektarbejdets kompleksitet og sværhedsgrad*
5. *graden af gennemarbejdelse*

Kompleksitet og sværhedsgrad skal ses i forhold til gennemarbejdelsen og den idé, som eksaminanderne har haft - det de vil udtrykke. Forevisningen af dele af en græsk tragedie udløser således ikke automatisk en bedre bedømmelse end en forevisning for børn af ”Kassasuk”. En meget enkel, poetisk forevisning kan dække over høj sværhedsgrad og stor kompleksitet.

Realisationens grad af gennembearbejdelse vurderes ud fra eksaminandernes gennemarbejdelse af deres startsidé og inspirationen dertil. Hvis for eksempel eksaminanderne har haft en startidé om at lave et resonerende samtidsteater om forholdene i nutidens Grønland, er det vigtigt, at eksaminator og censor kan se denne startidé klart i formidlingen og at eksaminanderne er lykkedes med idéen.

Der skal lægges vægt på eksaminandens evne til at kommunikere til målgruppen. Kommunikationen til målgruppen kræver koncentration og nærvær på scenen samt variation i spillet, afstemt efter det gruppen vil udtrykke. Eleverne kan selv forholde sig til, hvordan det lykkes dem at kommunikere det, de gerne vil til deres målgruppe, dels ved at spørge dem, hvordan de har oplevet forestillingen, dels ved at observere hvordan de reagerer i løbet af forestillingen.

Dette kan ske ved, at eleverne på forhånd har vist deres forestilling for det givne publikum og på den baggrund allerede har indsamlet data om publikums reaktioner, som kan bruges til eksamen.

I mange tilfælde er målgruppen bredt sammensat af unge og voksne, men målgruppen kan også være snævrere defineret, som f.eks. plejehjemsbeboere eller børn, som kræver mere specifikke overvejelser over, hvordan kommunikationen skal foregå. Hvis projektet er et rollespil med en deltagergruppe, er det oplagt at overvejelserne over kommunikationen har en anden karakter og eventuelt vejer tungere end andre forhold i projektet.

*Ved anden del af prøven lægges der vægt på:*

1. *eksaminandens evne til at reflektere fagligt funderet over skabende praksis*
2. *eksaminandens evne til at forklare og reflektere over relevant scenekunstnerisk teori og historie.*

Eksaminanden bedømmes på sin evne til at svare på det trukne eksamensspørgsmål ved anden delprøve. Eksaminanden skal vise, at denne forstår at anvende og perspektivere til teori og teaterhistorie gennemgået i undervisningen. Eksaminanden bliver også bedømt på at kunne drage paralleller tilbage til undervisningen og på, hvordan eksaminanden arbejdede med det givne emne i praksis. Hvis eksamensprojektet tematisk eller teaterhistorisk lægger sig op ad det trukne spørgsmål, kan eleven sætte eksamensprojektet ind i en større kontekst ud fra det givne spørgsmål.

*Der gives én karakter ud fra en helhedsvurdering af eksaminandens præstation.*

Det skal understreges, at karakteren fremkommer ved en helhedsvurdering og ikke som et gennemsnit af en række delkarakterer.

Nedenstående ses en vejledning i karaktergivning.

|  |  |  |
| --- | --- | --- |
| **Karakter** | **Beskrivelse** | **Dramatik C** |
| A (12) | Fremragende præstation, der demonstrerer udtømmende opfyldelse af fagets mål med ingen eller få og helt uvæsentlige mangler | Demonstrerer overbevisende sikkerhed med hensyn til grundlæggende færdigheder i at skabe og forstå dramatiske og sceniske udtryk.  Forstår og anvender grundlæggende fagterminologi reflekteret, selvstændigt og med stor sikkerhed. Småfejl ændrer ikke ved helhedsindtrykket. |
| C (7) | God præstation, der demonstrerer grundlæggende opfyldelse af fagets mål med adskillige mangler. | Viser vekslende sikkerhed med hensyn til grundlæggende færdigheder i at skabe og forstå dramatiske og sceniske udtryk.  Forstår og anvender grundlæggende fagterminologi reflekteret med skiftende sikkerhed og med en del mangler |
|  | | |
| E (00) | Tilstrækkelig præstation, der demonstrerer den minimalt acceptable grad af opfyldelse af fagets mål. | Demonstrerer en betydelig usikkerhed med hensyn til grundlæggende færdigheder i at skabe og forstå dramatiske og sceniske udtryk.  Forstår og anvender grundlæggende fagterminologi med usikkerhed og kun nogenlunde sammenhængende. |